ສຫ​ລ ​ສະ​ໜັບ​ສະ​ໜຸນ​ ລາວ ເພື່ອສົ່ງ​ເສີມ ວຽກງານ ຕ້ານຢາເສບຕິດ ແລະອາຊະຍາກໍາ ຂ້າມຊາດ 
ທ່ານທູດ ບິດເຕີ ກ່າວວ່າ “ຢາເສບ ຕິດ ແລະອະຊາຍາກໍາຂ້າມຊາດ ແມ່ນໄພຂົ່ມຂູ່ ຕໍ່ຄວາມສະຫງົບສຸກ ແລະ ສະເຖຍລະພາບ ແລະກົດໜ່ວງ ການພັດທະນາ ດ້ານເສດຖະກິດ ແລະ ສັງຄົມ.
ເຈົ້າໜ້າທີ່ອະວຸໂສຂອງສະຫະລັດ ໄດ້ເນັ້ນໜັກເຖິງການສະໜັບສະໜູນ ຂອງລັດຖະບານສະຫະລັດ ທີ່ມີຕໍ່ລັດຖະບານ ສປປ ລາວ ໃນການເຮັດວຽກ ຮ່ວມກັນ ເພື່ອຕ້ານສະກັດກັ້ນຢາເສບຕິດຜິດກົດໝາຍແລະອາຊະຍາກໍາຂ້າມຊາດ ໃນລະຫວ່າງການຢ້ຽມຢາມ ລາວ ເປັນເວລາ 2 ວັນ ແຕ່ວັນທີ 19 ຫາ 21 ພຶດສະພາ ທ່ານນາງເຄີສະເຕັນ ດີ ເມດີສັນ (Kirsten D Madison) ລັດ ຖະມົນຕີຊ່ວຍວ່າ ການກະຊວງການຕ່າງປະເທດ ຮັບຜິດຊອບວຽກງານ ປາບ ປາມຢາເສບຕິດ ແລະປະຕິບັດກົດໝາຍ ຫຼື INL ໄດ້ພົບກັບລັດຖະມົນຕີກະຊວງການຕ່າງປະເທດ ທ່ານສະເຫຼີມໄຊ ກົມມະສິດ ຮອງລັດຖະມົນຕີກະຊວງການເງິນ ທ່ານນາງ ທິບພະ ກອນ ຈັນທະວົງສາ ແລະ ຮອງລັດຖະມົນກະຊວງປ້ອງກັນຄວາມສະຫງົບ ແລະ ຮອງເລຂາພັກກະຊວງ ທ່ານພົນຕີ ກົງທອງ ພົງວິຈິດ ການສົນທະນາດັງກ່າວສຸມໃສ່ ການຮ່ວມມື ລະຫວ່າງສອງປະເທດ ໃນຂົງເຂດການບັງຄັບໃຊ້ກົດໝາຍດ້ານຕ່າງໆ ໂດຍສະເພາະ ວຽກງານຕ້ານຢາເສບຕິດແລະອາຊະຍາກໍາຂ້າມຊາດ ແລະການ ສົ່ງເສີມລັດແຫ່ງກົດໝາຍ ໃນການໄປຢ້ຽມຢາມການຝຶກອົບຮົມຂອງກົມພາສີຂອງ ສປປ ລາວ ທ່ານລັດຖະມົນຕີ ຊ່ວຍວ່າການເມດິສັນ ໄດ້ຍ້ອງຍໍ ການຮ່ວມມືດ້ານການບັງຄັບໃຊ້ກົດ ໝາຍເປັນເວລາ 30 ປີ ລະຫວ່າງສອງລັດຖະບານ ເຊິ່ງນໍາພາໂດຍພະແນກ INL ລັດຖະມົນຕີຊ່ວຍວ່າການ ເມດິສັນ ກ່າວວ່າ ພະແນກ INL ປັດຈຸບັນກໍາລັງສະໜອງການຊ່ວຍເຫຼືອ ເພື່ອຍົກລະດັບຄວາມອາດ ສາມາດຂອງ ລັດຖະບານ ລາວ ໃນການສະກັດກັ້ນ ແລະ ຕ້ານການຄ້າ ຢາເສບຕິດ ຜິດກົດໝາຍ ການປູກ ແລະຜະລິດຢາເສບຕິດ ແລະການຕິດຢາ ພະແນກ INL ສະໜອງການຝືກອົບຮົມ ແລະ ອຸປະກອນເຄື່ອງມືໃຫ້ກັບເຈົ້າໜ້າທີ່ບັງຄັບໃຊ້ກົດໝາຍ ແລະການສະໜັບສະໜູນໂຄງການພັດທະນາຕ່າງໆ ໃຫ້ຊາວກະສີກອນທີ່ເຄີຍປູກຝິ່ນ ແລະບັນດາສູນບໍາບັດການຕິດຢາໃນຂັ້ນຊຸມ ຊົນ ພະແນກ INL ຍັງເຮັດວຽກກັບລັດຖະບານ ລາວ ເພື່ອປັບປຸງລັດແຫ່ງກົດໝາຍ ແລະ ສ້າງຄວາມອາດສາມາດໃນການສະກັດກັ້ນ ແລະ ຕ້ານອາຊະຍາກໍາຂ້າມຊາດ ໂດຍສະເພາະການຄ້າຢາເສບຕິດ ການຄ້າສັດປ່າ ແລະ ການຄ້າມະນຸດ ລຽບເຂດ ຊາຍແດນຂອງປະເທດ ບັນດາກິດຈະກໍາຫຼັກປະກອບມີການສະໜອງ ການຝຶກ ອົບຮົມ ໃຫ້ຕໍາຫຼວດ ພະນັກງານພາສີ ຜູ້ພິພາກສາ ແລະ ໄອຍາການ ເພື່ອສະໜັບ ສະໜູນຄວາມພະຍາຍາມຂອງພວກເຂົາໃນການຫຼຸດຜ່ອນອາຊະຍາ ກໍາຂ້າມຊາດ ພະແນກ INL ຍັງສະໜັບສະໜູນ ສໍານັກງານຂໍ້ມູນ ຕ້ານການ ຟອກເງິນ (AMLIO) ເພື່ອຍົກລະດັບຄວາມສາມາດ ໃນດ້ານການຕ້ານການຟອກເງິນ ເອກອັກຄະລັດຖະທູດ ສະຫະລັດ ທ່ານນາງ ຣີນາ ບິດເຕີ ກ່າວວ່າ ພະແນກ INL ເຮັດວຽກຢູ່ ຫຼາຍກວ່າ 90 ປະເທດທົ່ວໂລກ ສະໜັບສະໜູນບັນດາ ລັດຖະບານປະເທດທ້ອງຖິ່ນ ໃຫ້ຄວາມຍຸຕິທໍາ ແລະ ຄວາມເທົ່າທຽມ ໂດຍການສ້າງ ຄວາມສາມາດ ໃຫ້ກັບຕໍາຫຼວດ ສານ ແລະ ລະບົບຄຸກຕ່າງໆ ນັບແຕ່ປີ 1989 ພະແນກ INL ໄດ້ປະກອບສ່ວນຫຼາຍກວ່າ 60 ລ້ານໂດລາ ເພື່ອສະໜັບສະໜູນໂຄງ ການຕ່າງໆຢູ່ລາວ ນັບຕັ້ງແຕ່ໂຄງການບໍາບັດຜູ້ຕິດ ຢາຂັ້ນຊຸມຊົນ ໄປຮອດໂຄງການ ພັດທະນາການປູກພືດສໍາລັບຊາວກະສິກອນ ທີ່ເຄີຍປູກຝິ່ນ